b'\n_START_ARTICLE_\nKansanlaulukuoro Peipposet\n_START_PARAGRAPH_\nPeipposet oli Yleisradiossa vuosina 1952\xe2\x88\x921986 toiminut sekakuoro, jonka ohjelmisto koostui p\xc3\xa4\xc3\xa4asiassa koti- ja ulkomaisista kansanlauluista. Kuoro esiintyi radiossa viikoittain koko toimintansa ajan._NEWLINE_Kuoro perustettiin Yleisradion musiikkip\xc3\xa4\xc3\xa4llik\xc3\xb6n Kai Maasalon ja kapellimestari Mikko von Deringerin aloitteesta. Kuoron alkuaikojen kantavana voimana olivat Kansalliskuorosta siirtyneet 15 laulajaa. V\xc3\xa4hitellen kuoro laajeni 30-henkiseksi. Kuoron johtajana toimi Mikko von Deringer kuolemaansa saakka vuoteen 1981 ja h\xc3\xa4nen j\xc3\xa4lkeens\xc3\xa4 harmonikkataiteilija Veikko Huuskonen. von Deringer ja Huuskonen sovittivat kaikki kuoron esitt\xc3\xa4m\xc3\xa4t laulut. S\xc3\xa4est\xc3\xa4j\xc3\xa4n\xc3\xa4 toimi aluksi von Deringerin johtama soitinyhtye ja 1970-luvulta l\xc3\xa4htien Huuskosen yhtye._NEWLINE_Mikko von Deringer laajensi kuoron ohjelmistoa ulkomaisilla kansanlauluilla, joita h\xc3\xa4n ker\xc3\xa4si lukuisilla matkoillaan. Ulkomaisiin lauluihin tehtiin mukaillut suomennokset tai kokonaan uudet sanoitukset. Kuoron "hovisanoittajana" toimi pitk\xc3\xa4\xc3\xa4n komentajakapteeni Erkki Ainamo; h\xc3\xa4nen muutettuaan 1960-luvun lopulla Espanjaan uudeksi laulujen sanoittajaksi tuli opetusneuvos Antti Henttonen. Kaikkiaan kuoro tallensi Yleisradion kantanauhoille noin 350 laulua. Muutamia alun perin Peipposten ohjelmistoon kuuluneita lauluja levytti kuoron solistina laulanut Mauno Kuusisto. Kuoro itse levytti vain muutaman joululaulun._NEWLINE_Peipposet esiintyi julkisessa konsertissa vain kerran, vuonna 1978 j\xc3\xa4rjestetyss\xc3\xa4 Peipposet lent\xc3\xa4v\xc3\xa4t maasta maahan -yleis\xc3\xb6konsertissa._NEWLINE_Peipposet lopetti toimintansa vuonna 1986, koska se oli siihen menness\xc3\xa4 "laulanut koko ohjelmistonsa l\xc3\xa4pi". Kuoron viikoittainen radioesiintyminen oli sen toiminnan loppuaikoina yksi Yleisradion pisimp\xc3\xa4\xc3\xa4n yht\xc3\xa4jaksoisesti jatkuneista musiikkiohjelmista, vain vuonna 1935 aloittanut Lauantain toivotut levyt oli sit\xc3\xa4 pitk\xc3\xa4ik\xc3\xa4isempi. Peipposten laulujen sanat ja nuotit on talletettu Yleisradioon ja Sibelius-Akatemian kansanmusiikkiosastolle.'